ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Δεκεμβρίου 1992 που τροποποιεί την απόφαση 89/380/ΕΟΚ επιτρέποντας προσωρινά σε ορισμένα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου, όσον αφορά τα φυτά του είδους Pinus L. προέλευσης Ιαπωνίας

(93/31/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 92/103/ΕΟΚ (2), της Επιτροπής, και ιδίως το άρθρο 14 παράγραφος 3,

τις αιτήσεις που υπέβαλαν τα ενδιαφερόμενα κράτη μέλη,

Εκτιμώντας:

ότι, σύμφωνα με τις διατάξεις της οδηγίας 77/93/ΕΟΚ, τα φυτά του Pinus L., εξαιρουμένων των καρπών και των σπόρων, τα οποία προέρχονται από μη ευρωπαϊκές χώρες, δεν μπορούν καταρχήν να εισαχθούν στην Κοινότητα-

ότι, με την απόφαση 89/380/ΕΟΚ (3), η Επιτροπή επέτρεψε στα κράτη μέλη να προβλέπουν παρεκκλίσεις κάτω από ορισμένους ειδικούς τεχνικούς όρους, για την εισαγωγή φυτών Pinus του είδους "bonsai", προέλευσης Ιαπωνίας-

ότι η άδεια αυτή λήγει στις 31 Δεκεμβρίου 1992-

ότι οι προϋποθέσεις που ορίζονται στα παραρτήματα της οδηγίας 77/93/ΕΟΚ αναθεωρήθηκαν λαμβανομένης υπόψη της εκτίμησης του κινδύνου εμφάνισης παρασίτων για να προσαρμοσθούν οι σχετικές διατάξεις στην αντίληψη της ενιαίας αγοράς-

ότι η εκτίμηση του κινδύνου εμφάνισης παρασίτων αποτέλεσε τη βάση τροποποίησης και αναθεώρησης των σχετικών διατάξεων της εν λόγω οδηγίας-

ότι, εντούτοις, σύμφωνα με τις διατάξεις της οδηγίας 91/683/ΕΟΚ (4) του Συμβουλίου τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι απαραίτητες για τη συμμόρφωση προς τις διατάξεις της οδηγίας 91/683/ΕΟΚ έξι μήνες μετά τις αναθεωρήσεις των παραρτημάτων Ι έως V της οδηγίας 77/93/ΕΟΚ-

ότι φαίνεται ότι η αναθεώρηση καθυστέρησε-

ότι η έγκριση εφαρμόζεται με την επιφύλαξη των διατάξεων για την κατάργηση των ενδοκοινοτικών συνοριακών ελέγχων, από 1ης Ιανουαρίου 1993-

ότι οι περιστάσεις που αιτιολογούν την άδεια εξακολουθούν να υφίστανται-

ότι, ως εκ τούτου, πρέπει να παραταθεί η ισχύς της εν λόγω αδείας-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτογειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 89/380/ΕΟΚ τροποποιείται ως εξής:

1. Στο άρθρο 1, παράγραφος 2 στοιχείο ζ) η αναφορά στην οδηγία "89/380/ΕΟΚ" αντικαθίσταται από την αναφορά "93/31/ΕΟΚ".

2. Στο άρθρο 4, οι όροι "λήγει στις 31 Δεκεμβρίου 1992" αντικαθίστανται από το κείμενο: "εφαρμόζεται για την περίοδο που λήγει την ημερομηνία λήξεως της προθεσμίας για ενσωμάτωση στην εθνική νομοθεσία των τροποποιήσεων της οδηγίας 77/93/ΕΟΚ, όπως αναφέρεται στο άρθρο 3 παράγραφος 1 της οδηγίας 91/683/ΕΟΚ, αυτή είναι η τελευταία ημερομηνία εισόδου στην Κοινότητα."

Άρθρο 2

Η παρούσα απόφαση απευθύνεται στο Βασίλειο του Βελγίου, το Βασίλειο της Δανίας, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, το Μεγάλο Δουκάτο του Λουξεμβούργου, το Βασίλειο των Κάτω Χωρών, την Πορτογαλική Δημοκρατία και το Ηνωμένο Βασίλειο.

Βρυξέλλες, 16 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 363 της 11. 12. 1992, σ. 1.

(3) ΕΕ αριθ. L 180 της 27. 6. 1989, σ. 56.

(4) ΕΕ αριθ. L 376 της 31. 12. 1991, σ. 29.